21. ΑΠΟΦΑΣΙΣ ΥΠ ΕΘΝ. ΟΙΚΟΝΟΜΙΑΣ Αριθ. 35873/7730 της 15/25 Ιουλ. 1972 (ΦΕΚ Β΄ 518) Περί χορηγήσεως στεγαστικής συνδρομής εις μεμονωμένα άτομα και καθορισμός των κατηγοριών τούτων. Έχοντες υπ’ όψιν: Τας διατάξεις της παρ. 3 του άρθρ. 2 του Ν.Δ. 1138/1972 «περί αναπροσαρμογής και βελτιώσεως των στεγαστικών προγραμμάτων του Υπουργείου Κοινωνικών Υπηρεσιών και του Οργανισμού Εργατικής Κατοικίας,», αποφασίζομεν: Εγκρίνομεν όπως δύνανται να δικαιωθώσι στεγαστικής συνδρομής, δια χορηγήσεως δανείου αυτοστεγάσεως του εκάστοτε ισχύοντος βασικού ύψους κατά τας διατάξεις της πρώτης παραγράφου του άρθρ. 4 του ΝΔ. 1138/1972, αι κάτωθι κατηγορίαι μεμονωμένων ατόμων και υπό τας οριζομένας δι’ εκάστην τούτων ως κατωτέρω προϋποθέσεις, ιεραρχουμένης της σειράς προτεραιότητος αναλόγως των αναγκών και εφαρμοζομένων κατά τα λοιπά των σχετικών διατάξεων του ισχύοντος Κανονισμού του Ο.Ε.Κ. «περί προϋποθέσεων παροχής κατοικίας και δανείων υπό του Ο.Ε.Κ.» (ΦΕΚ 661 τ.Β΄14.8.71). 1.Οι συνταξιούχοι λόγω ολικής αναπηρίας εξ εργατικού ατυχήματος, κοινής ή επαγγελματικής νόσου, οι λαμβάνοντες το ειδικόν επίδομα εκ 50% της συντάξεώς των (περιποιήσεως). 2.Η δικαιοδόχος σύζυγος ή το τέκνον εν περιπτώσει θανατηφόρου εργατικού ατυχήματος. 3.Αι θήλεις άγαμοι εργαζόμεναι, έστω και αν αμφότεροι ή είς των γονέων των ευρίσκωνται εν ζωή, μη δικαουμένων όμως κατά τα εκάστοτε ισχύοντα στεγαστικής συνδρομής και ων το ετήσιον εισόδημα δεν υπερβαίνει τας 150.000 δραχ. εφ’ όσον έχουν πραγματοποιήσει 4.000 τουλάχιστον ημέρας εργασίας εν ασφαλίσει, εξ ων ανά 30 κατά τα 3 τελευταία ημερολογιακά έτη των προηγουμένων της υποβολής της αιτήσεως και ομοίως ως άνω αι θήλεις άγαμοι, αίτινες εκρίθησαν έστω και προσωρινώς συνταξιούχοι λόγω αναπηρίας με ποσοστόν 75% και άνω, βάσει αριθμού ημερομισθίων 3.500 τουλάχιστον και τέλος αι θήλεις άγαμοι εργαζόμεναι, θύματα Πολέμου, εφ’ όσον έχουν πραγματοποιήσει 1.500 τουλάχιστον ημέρας εργασίας εν ασφαλίσει, εξ ων ανά 30 κατά τα 3 τελευταία ημερολογιακά έτη των προηγουμένων της υποβολής της αιτήσεως ή έχουν συνταξιοδοτηθή βάσει του αυτού τουλάχιστον αριθμού ημερών εργασίας. 4.Αι άγαμοι θήλεις εργαζόμεναι και εάν ακόμη οι γονείς των είναι δικαιούχοι στεγαστικής συνδρομής, άμα τη τελέσει γάμου, υπό την προϋπόθεσιν α)της πραγματοποιήσεως 3.000 τουλάχιστον ημερών εργασίας εν ασφαλίσει, εξ ων ανά 30 κατά τα 3 τελευταία ημερολογιακά έτη των προηγουμένων της υποβολής της αιτήσεως, β)ότι ο σύζυγος δεν κέκτηται ιδιόκτητον κατοικίαν και δεν έχει τύχει στεγαστικής συνδρομής παρά του Οργανισμού ή παρ’ ετέρου στεγαστικού φορέως και γ)ότι οι γονείς της εργαζομένης δεν κέκτηνται περιουσιακά στοιχεία κατά την κρίσιν του Δ.Σ. του Ο.Ε.Κ., ικανά ν’ αντιμετωπίσουν την στεγαστικήν αποκατάστασιν της θυγατρός των. 5.Οι εργαζόμενοι άγαμοι άρρενες οι υπερβάντες το 50ον έτος της ηλικίας των, εφ’ όσον έχουν πραγματοποιήσει από της υπαγωγής των εις την ασφάλισιν α)4.000 τουλάχιστον ημέρας εργασίας εν ασφαλίσει ανεξαρτήτως χρόνου εντός του οποίου επραγματοποιήθησαν αύται ή β)2.750 τουλάχιστον πραγματοποιηθείσας όμως εις χρόνον άνω των 12 έως 22 ετών, εξ ων ανά 30 ως ανωτέρω εν παρ. 3 και ετήσιον εισόδημα μη υπερβαίνον τας 150.000 δραχ. ως τοιούτου λαμβανομένου του κατά το προηγούμενον της υποβολής της αιτήσεως έτους πραγματοποιηθέντος. 6.Οι συνταξιούχοι των Οργανισμών κυρίας ασφαλίσεως μισθωτών οι υπερβάντες το 55όν έτος της ηλικίας των, οι συνταξιοδοτηθέντες βάσει αριθμού ημερών εργασίας εν ασφαλίσει 9.000 τουλάχιστον ανεξαρτήτως εισοδήματος, ή 5.500 ημερών εργασίας εν ασφαλίσει και έχοντες ετήσιον εισόδημα μικρότερον των 120.000 δραχμών. Η παρούσα δημοσιευθήτω δια της Εφημερίδος της Κυβερνήσεως.